Kegyelem nektek és békesség Istentől a mi Atyánktól és az Úr Jézus Krisztustól!

Zak 2, 14-15
*Ujjongj, örülj, Sion leánya, mert jövök már, és veled fogok lakni – így szól az ÚR. 15A többi nép is csatlakozik az ÚRhoz azon a napon, és az ő népévé lesznek, ő pedig köztetek fog lakni. Akkor megtudjátok, hogy a Seregek URa küldött engem hozzátok.*

Ujjongó Gyülekezet!

Advent első vasárnapján az érkező, a megígért Szabadító felé fordulunk igénkkel, aki megszólít bennünket: „*Ujjongj, örülj”*. Ez az ige nem csak azt a mosolygós, szívet melengető öröm-érzést jelenti, hanem valami sokkal zsigeribbet, valami sokkal mélyebben megmozgató örömöt. Ez a héber kifejezés ujjongó énekkel táncoló, igazi, hangos ünneplést jelent.

Az elmúlt héten egyfajta ünneplő örömnek sokszor láthattuk, vagy hallhattuk megnyilvánulását, még pedig a katari futball világbajnokság kapcsán. Mind a lelátókról, mind a mérkőzéseket messziről követőktől fel-felhangoztak az örömujjongások, a gólörömök, ami szintén hangos kiáltásra, énekre és táncra indította a szurkolókat és a játékosokat is. Mi – talán mindezt kissé lesajnálva is – biztosan jelentjük ki, hogy ez az öröm, ez semmi az Isten közelségében érzett örömhöz képest. Ahhoz az örömhöz képest, amiről az igénk is szól, amit a Krisztust követő ember is megél a megtapasztalt kegyelem, szeretet kapcsán. Egyet is értek ezzel a kijelentéssel, és éppen ezért kérdezem most meg - a prófétával együtt-, hogy ha ez ennyivel nagyobb öröm bármilyen földi örömnél, akkor most körül tekintve miért nem ünneplő, örömtől csillogó arcokat látok? Ha azt valljuk, hogy a keresztény ember tapasztalhatja csak igazán a valódi örömöt, akkor miért nem tőlünk hangos ma a világ, vagy legalább is miért látok sokkal inkább megfáradtságot és aggodalmat az arcokon örömujjongás helyett?

Mintha nem lenne összhangban az, amit hirdetünk, vallunk, és ahogy valójában megéljük a kapott hitet. Ne csodálkozzunk, hogy ma nem vonzó a kereszténység, a Krisztus követése, mikor az elhívott gyülekezet úgy tűnik, hogy nem tud minden felett álló örömöt, ünnepet érezni a szívében, hanem ugyanúgy csak a világi terhek, nehézségek és félelmek ülnek ki az arcokra…

Valóban itt az ideje, hogy minden magát Krisztust követőnek valló ember feltegye önmagának a kérdést: tényleg hangosabb, fontosabb egy gólöröm az én életemben is, mint az, hogy Krisztus megváltott és közösséget vállal velem?

Igénk ma ezt a kérdést hozza elénk Zakariás próféta korából. Ugyan, akkor nem egy futball világbajnokság, vagy rezsiszámlák, esetleg támogatások megvonása voltak a hangosabbá váló kérdések, de ott is meg voltak a hétköznapok „világot rengető” problémái, amik elragadták a nép figyelmét. A fogságból hazatért, illetve részben hazatérő nép szembe találkozik az „otthoni” izraellel, az újjáépülés nehézségeivel, a saját érdekek keltette széthúzással és az idegen vezetői réteg rossz akaratával. A következmény pedig, hogy a templom építése nem halad, sőt sokad rangú kérdéssé silányul, illetve a hosszú ideje várt szabadulás, az Úr által adott új kezdet, amire elvileg olyan nagy örömmel készültek a szívükben, most sokkal inkább tűnik gondokkal terhelt, „bárcsak túl lennénk már rajta” időszaknak. Hol az örömük, hol a lelkesedésük, hol az ünnepük?

Épp ugyanott, mint ahol a mi, mai ünnepünk, örömünk, Krisztustól kapott szabadítottságunk van. Valahol a világ adta örömök, bánatok és aggodalmak nagy kupaca alatt jó mélyen eltemetve. A rangsorban ott a „tizen-századik” helyen talán még megtalálható.
Ahogyan Izrael népét, úgy minket is fel kell rázni, fel kell ébreszteni, hogy: „Hahó Keresztény! Ideje megélned ezt az örömöt!”
Mivel azonban láthatóan nem csak annyi a baj, hogy egy pillanatra épp elfeledkeztünk róla, így Isten a prófétán keresztül azt is elmondja, hogy milyen örömre, milyen ünnepre akar Ő téged hívni.

Az Úr azt jelenti ki neked: „*jövök már, és veled fogok lakni”*. A magyar nyelvtan nem ad rá lehetőséget, de a héber nyelv egy alakja szépen mondja el, hogy ez ugyan a jövőre mutat, de már befejezett, lezárt történést, állapotot mond el. Azaz nem valami jövőbe vesző ígéretről van szó, hanem tény információról. Ez az Isten akarata, ez így lesz, már elvégeztetett érted.
A Kegyelem Ura jön feléd, és melléd telepszik, befogad téged az Ő közösségébe. Oda, az Ő közvetlen közelébe, hogy többé véletlenül se tudd Őt szem elől téveszteni. Soha többé, mert Ő hűségesen veled marad.
Ezt pedig az az Úr mondja neked, akit te ma nem tartasz elég fontosnak ahhoz, hogy ünnepelni tudj. Hogy az arcodon az öröm és ujjongás legyen ott pŐmiatta. Épp úgy, ahogyan János evangéliumában is olvassuk: *„A világban volt, és a világ általa lett, de a világ nem ismerte meg őt: a saját világába jött, de az övéi nem fogadták be őt. Akik pedig befogadták, azoknak hatalmat adott arra, hogy Isten gyermekeivé legyenek; mindazoknak, akik hisznek az ő nevében, akik nem vérből, sem a test, sem a férfi akaratából, hanem Istentől születtek. Az Ige testté lett, közöttünk lakott, és láttuk az ő dicsőségét, mint az Atya egyszülöttjének dicsőségét, telve kegyelemmel és igazsággal.”*.
Az egy Úr, akit a világ nem akar befogadni, eljön hozzád, eljön érted. Nem azért, hogy megbüntessen, hanem azért, hogy békességet hirdessen neked és vele élhess és ünneped lehessen. Na ez, igazi örömhír! Ha pedig ez nem tud már ma örömöt, látható ünnepet hozni az életedbe, akkor távol vagy Krisztustól, akkor még inkább kérd Őt: Uram telepedj mellém kérlek és ölelj Magadhoz, mert megvakított a világ és nem látlak, nem ismerlek fel!
Ne szégyenkezve bujdoss, hanem kiálts segítségért, hiszen Krisztus megszólítja és hívja a beteget, az elveszettet, a keresőt, a reménytelent. Ahogyan tanítja is: *„Örüljetek velem, mert megtaláltam a drahmát, amelyet elvesztettem. Mondom nektek, így fognak örülni az Isten angyalai egyetlen megtérő bűnösnek.”*.
Az Úr tud ujjongani, tud örülni neked, te miért nem tudsz így örülni neki? Fordulj hozzá és kérd, hogy segítsen meg téged, hogy segítsen el az ünnephez és tegye ezt minden emberrel a földön.
Ne azt nézegessük, hogy ki miben más, hogy mivel kevesebb, vagy több, hiszen az Úr őt is és téged is meghívott. Ahogyan az igében is olvastuk: „*A többi nép is csatlakozik az ÚRhoz azon a napon, és az ő népévé lesznek, ő pedig köztetek fog lakni.”*.
Felejtsük végre el a határvonal húzogatásokat, hogy folyton arról beszélünk, a ki miben más mint én, és, hogy én mennyivel másabb vagyok a többieknél! Legyen végre közös ünnepünk, közös örömünk, hiszen erre van meghívásunk. Tanuljuk meg végre, hogy mi a fontos, hogy az Úr nem arra hív, hogy falakat építsünk, akár templom falakat, mert azok a falak csak határokká fognak válni, földi bálványokká, amik bármennyire is hasznosnak és szépnek tűnnek, végül meg fogják mérgezni a hitünket és el fognak vakítani bennünket.

Ő eljön ez elvégeztetett. Eljön érted, eljön értem, eljön a gólörömöt ünneplőért, és a ma még Krisztust megtagadó keleti, vagy nyugati testvérért is. Ő örülni, ünnepelni akar velünk és értünk. Ez az, ez az Isten kegyelméből fakadó öröm az, amit meg kellene tudnunk szólaltatni, amit hirdetnünk kellene, a szavainkkal, a tetteinkkel és a kisugárzásunkkal, a világosságunkkal is. Nem bárgyún vigyorgó egyház kell, hogy legyünk, hanem Krisztust szívből, élő hittel ünneplő egyház kellene, hogy legyünk!

Hadd adjak ehhez egy kis segítő ötletet, vagy akár mondhatom úgy is, hogy házifeladatot! Fogalmazzuk újra a böjtünket, hiszen advent a kisböjt. Most ne arról beszéljünk, hogy mit nem, hogy mitől tartom távol magam, hanem beszéljünk arról, akihez közel akarom tartani magam és mindenki mást is. Legyen ez egy ma divatos „kihívássá”! Válassz minden napra adventben egy-egy rövid igeszakaszt, amit szóban elmondasz, kinyomtatva odaadsz, vagy csak interneten elküldesz egy-egy embernek. Minden napra egy-egy igeszakasz, minden nap más embernek. Szólaltassuk meg az örömhírt minél több ember számára! Legyen a mi és minél többek adventjének a középpontjában ismét az evangélium, a Megváltó Úr szeretetének öröm üzenete! Vállald a hívást, a kihívást! Így legyen! Ámen